Blits-skok: Sewesspan nou 7de op punteleerDie Blitsbokke is tans sewende op die HSBC-punteleer. Foto: Twitter. Laat ons nie doekies omdraai nie: Dit gaan tans nie goed met die Blitsbokke op die internasionale sewesverhoog nie. Ná ŉ getjommel in Los Angeles kon hulle die afgelope naweek net drie punte bymekaarskraap in die Vancouver-toernooi; hulle het 13de geëindig nadat hulle onder meer teen Kenia vasgeval het. Dit was die Suid-Afrikaners se swakste vertoning in die Kanadese stad nadat hulle reeds drie keer vantevore met die louere daar weggestap het. Daar was beslis nie veel van Sandile Ngcobo se regrukpraatjies in die aanloop tot die toernooi te bespeur nie. Die Blitsbok-hoofafrigter het nou beloof dat die spanlede hul uiterste bes sal doen om weer op die wenpad te kom. “Om te wen is ŉ gewoonte en ek dink dat verloor ook ŉ gewoonte kan word as ŉ mens nie indringend uit daardie gat probeer klim nie. Daar was hier en daar ŉ paar goeie oomblikke op die veld gewees, maar ons kon glad nie daaruit munt slaan nie,” het hy gesê. Volgens die oudspeler sal daar beslis weer skouer aan die wiel op die oefenveld gesit word. Terselfdertyd het die span ook ŉ rits spelers aan beserings afgestaan. Selvyn Davids, Ronald Brown, Dewald Human, Justin Geduld, Shaun Williams en Jadion Baron sukkel almal tans met die een of ander skeet. Ngcobo het egter ook hand in eie boesem gesteek. “Ons sal ontleed wat skeefgeloop het en dan dienooreenkomstig optree. Ek is self in die voorste linie – dinge begin immers by die bestuur. Kon ons dalk iets anders gedoen het? Dalk vanuit ŉ plaasvervanger- of voorbereidingsoogpunt?” Die sewespad word ook nie makliker by die volgende toernooi in Hongkong nie. Die Blitsbokke sal teen Ierland, Nieu-Seeland en Kenia in hul groep te staan kom. HSBC-sewespunteleer: